עז א-דין אל-חדאד

עז א-דין אל-חדאד (בערבית: عز الدين الحداد) או בכינויו אבו צהיב (נהגה: "אבו סוהייב", בערבית: أبو صهيب), הוא אחד מהמפקדים הבכירים בצמרת הזרוע הצבאית של חמאס. הוא משמש כמפקד חטיבת העיר עזה, ובהיותו חבר המועצה הצבאית המצומצמת, הוא נחשב לאחת הדמויות המרכזיות במערך הצבאי והלוחמה של חמאס. תחתיו פועלים לפחות שישה גדודים. אל-חדאד ניצל בעבר ממספר ניסיונות חיסול, כולל אחד במהלך מלחמת חרבות ברזל. בכרוזים שהטיל צה"ל ברצועת עזה בחודש נובמבר 2023, הוצע על ראשו פרס כספי בגובה של 750,000 אלף דולר. נכון למרץ 2024 הוא נחשב לאישיות בצמרת יעדי החיסול של ישראל בעזה. במהלך שירותו, אל-חדאד שימש כמקשר חשוב בין מפקדי חמאס השונים, והיה מעורב בתכנון וביצוע מבצעים צבאיים רבים. הוא צמח "מלמטה" בחטיבת עזה ושימש כמפקד פלוגה, גדוד, ולבסוף מונה גם למפקד חטיבה. בזמן מבצע עופרת יצוקה פיקד על הזרוע הצבאית של חמאס באזור מזרח העיר עזה, וב-2 בינואר 2009 צה"ל הפציץ את ביתו שבשכונת שג'אעייה בעיר עזה. בזמן מבצע עמוד ענן ב-2012 תפקידו היה מפקד חטיבת דרום העיר עזה. כמו כן במהלך המבצע הפציץ צה"ל את ביתו. בזמן מבצע שומר חומות ב-2021 תפקידו היה גם מפקד הסיוע הקרבי הכלל רצועתי, ובמהלך המבצע ב-17 במאי 2021 הפציץ צה"ל את ביתו. לאחר מותו של באסם עיסא, מפקד חטיבת עזה, במבצע שומר החומות ב-2021, מונה אל-חדאד להחליפו כמפקד חטיבת העיר עזה. ב-6 באוקטובר 2023, יום לפני מתקפת הפתע על ישראל, חדאד כינס בחשאי את מפקדי הגדודים שבפיקודו והעניק להם את מסמך הפקודה של מבצע "שיטפון (טופאן) אלאקצא". בין היתר הוא כתב כי מטרת המבצע העיקרית היא "לקחת בשבי מספר רב של חיילים ברגעים הראשונים (של הלחימה) ולשלוח אותם לתוך רצועת עזה", וכן ש"יש לוודא שיתקיים שידור ישיר של ההסתערות וההשתלטות על המוצבים ועל הקיבוצים. ל(מחלקת) ההסברה של החטיבה יש אישור להעלות את הצילום (לאינטרנט); [...] הכוחות יקבלו הסבר (רק) בשעתיים האחרונות". בדצמבר 2023, במהלך מלחמת חרבות ברזל, אוגדה 162 של צה"ל פשטה על ביתו שבדרג' תופאח. במהלך הפשיטה אל ביתו נמצאו תמונות שהעידו על קשרים חמים עם מפקדים אחרים בארגון, בהם מפקד גדוד שאטי. בחודש פברואר 2024 הותקף בית בתל אל-הווא בו הוערך כי הוא שוהה, אך אל-חדאד לא נפגע. מאוחר יותר, אחד מבתיו בעזה הושמד ב-3 במרץ 2024, במסגרת מלחמת חרבות ברזל. ביוני 2024 דווח כי בעקבות המלחמה אל-חדאד מונה גם לתפקיד אחראי צפון הרצועה. עז א-דין אל חדאד מאיים על ישראל: "האויב יופתע מהדיוק, העוצמה, וההשפעה של הטילים שלנו", סרטון של אל-ג'זריה, 26.5.2022, באתר טוויטר שחר קליימן, היעד הבא: נחשף תיעוד חדש של מח"ט העיר עזה בחמאס, באתר ישראל היום מבוקשים: חמאס, באתר story.mako.co.il (באנגלית) שחר קליימן, דיווח: מח"ט העיר עזה בחמאס ניצל מניסיון חיסול, באתר ישראל היום, ‏18.2.2024 אור פיאלקוב, צה"ל מחלק כרוזים עם הצעות לפרס כספי על בכירי החמאס, ברשימה כל המטכ"ל של החמאס, באתר טוויטר, ‏9.11.2023 מי הבא בתור? בכיר חמאס שחוסל ואלה שנשארו | ישראל היום, באתר www.israelhayom.co.il, ‏2024-03-15 אליאור לוי, השינוי בדרג הפיקודי של חמאס, באתר כאן – תאגיד השידור הישראלי, 7 ביוני 2024 IAF Strikes Additional Hamas Targets, Operation Continues, IDF, ‏2.1.2009 מבצע עופרת יצוקה - עדכון מספר 6, באתר מרכז המידע למודיעין ולטרור, ‏4.1.2009 מבצע "עמוד ענן", באתר השב"כ, ‏5.12.2012 צה"ל, ציוץ דובר צה"ל, באתר טוויטר, ‏17.5.2021 חיל האוויר הישראלי, חיל-האוויר תקף חמישה בתי מפקדים בכירים בארגון הטרור חמאס ששימשו כתשתיות טרור, באתר חיל האוויר, ‏17.5.2021 זיתון, יואב (2021-05-12). "התקיפה המשמעותית ביותר: חוסלו מקורבים למוחמד דף | זו הרשימה". Ynet. נבדק ב-2024-06-28. כמו בגרמניה הנאצית: מסמכים נדירים חושפים - כך פעלה "שיטת חמאס" ב-7 באוקטובר | ישראל היום, באתר www.israelhayom.co.il, ‏2024-06-27 טל לב רם, ‏צה"ל רושם הישגים: השתלטות על ביתו של מח"ט העיר עזה, באתר מעריב אונליין, 2 בינואר 2024